text: Brændende lastbil spærrede Storebæltsbroen - forvent forsinkelser
  02 juli 2018 kl. 12.46
  Der er nu åbnet for trafik i begge retninger på Storebæltsbroen, som tidligere i dag var lukket på grund af et uheld.
  Både bilister og togpassagerer kan igen krydse Storebæltsbroen.
  Klokken 17 blev der åbnet for biltrafikken, meddeler Vejdirektoratet.
  - Så er oprydningen overstået, og Storebæltsbroen er genåbnet i retning mod Fyn i begge spor, skriver direktoratet på Twitter.
  Bilisterne skal dog forsat være tålmodige. Lukningen af broen har skabt massiv kø, der skal afvikles.
  - Forvent længere rejsetid først på aftenen, hvis du skal over Storebælt mod Fyn, lyder meldingen fra Vejdirektoratet.
  Tidligere på eftermiddagen genoptog DSB togtrafikken i begge retninger.
  Øjenvidne: Masser af ild og kraftig røgudvikling
  Broen blev lukket for trafik, fordi en lastbil i vestgående retning brød i brand på lavbroen klokken 13.16.
  Journalist på TV 2 Jimmy Bøjgaard var på vej over broen, da han kunne se den tykke røgudvikling fra den brændende lastbil. 
  - Vi kunne se rigtig meget ild og kraftig røgudvikling. Selv om vi holdt 300-400 meter væk fra lastbilen, kunne vi se, det var noget rigtig skidt, siger han til TV 2.
  Vejdirektoratet forventede, at broen kunne åbnes igen klokken 15, men det skete først to timer senere.
  